23 juin 1364
Wir der sculth̄ unde der rat ze Sultz tuͦnt kunt allen den die disen brief sehent oder hoerent lesen ✳ ✳ das vor uns in offenem geriht ✳ Henzin Boner
ein burger ze Sultz gesunt von gottes gnaden libes unde der sinne verjah und vergiht mit urkùnde dis briefs das er durch snien nutz un̄ frōmen hat enpfangē
ze einem rehten ewigen erb jemer me im und allen sinen erben von den erberen geistlichen froͧwn der eptischin und dem convent des closters ze Wintsch Sant
Claren ordens gelegen in Costentzer bistuͦm ein hus ✳ hof ✳ und gartten mit allem begrif un̄ rehten als gelegen ist in der stat ze Sultz in der Guldin Gassen ze nehest an ✳
Hùglin Margelsteins hus heisset der Kùngin Hof von Ungern ✳ im dem vorgenātten Hentzin Boner und allen sinen erben ze habende unde ze nùtzende ze einem rehten erb
umb einen wissenthaften jar zins ✳ den der vorgenant Henzin Boner und sin erben jergelich do von ze zinse geben sollent den vorbenemitten closter froͧwn und iren nachkomen ze zwein ziten in dem jar die halben ze sant Johans tag ze sùngihten und die halben ze winnahten solicher Baseler mùntz als denne ze Sultz nach zinse reht
geng unde geb ist ane gevˀde. und ist dis die sūme und benemide des zinses ✳ ahte schilling pfennīg und einen cappen von der eigenschaft den herren ze Sant
Joh̄s ze Sultz und sehs pfunt pfennīg den vorgenātten closter froͧwn ze Wintsch ✳ und ze merer sicherheit hat in Hentzin Boner vorgenāt fùr sich und
sine erben in den vorgenātten ✳ jar zins ze ursatz geleit zwo jucherten aber ligent in der zem Nùwndorf ban der lit einù obwendig Iwilr ze nehest Hennin Flachē
matten ist eigen unde die ander nebent Clewins von Wittenhein des metziers aker ist eigen ✳ und vier jucherten aker sint eigen ligent in der von Sultz ban ✳ der zùhet einù
ùber den Bolwilr weg nebent der froͧwn guͦt Underlinden ✳ it̄ ✳ zwo jucherten zwischent dem Veltkilch weg un̄ ze allen winden ze nehest Ruͦtsch Stichdenbokes guͦt und
ein juchert nidwendig der lantstras zùhet uf den Sultz weg ze nehest Kretzen tohter guͦt der jungen ✳ des selben ursatzes der die vorgenātten closter froͧwn gevˀtigot
hat als reht was und mit dem hof enpfangen umb den vorgenātten jar zins mit solichem rehtem gedinge das er die vorgenātten guͤter in eren haben sol das si irre zinse
sicher sient. ✳ un̄ moͤgent er und sin erben der vorgenātten sehs pfunt pfennīg geltes ab koͧfen zwei pfunt pfennīg geltes von den vorgenātten closter froͧwn vorunser froͧwn tag der liehtmes mit ergangenē zins und mit viertzig pfunt pfennīgen Baseler mùntz denne ze Sultz ane gevˀde genger und geber ✳ die selben zwei pfūt
pfennīg geltes si also moegent ab koͧfen ze einem mal oder ze zwein malen ein pfunt mit zwentzig pfunt pfennīgen. ✳ und wenne die zwei pfunt pfennīg geltes
werdent ab gekoͧfet so sol der vorgenāt ursatz gentzelich ledig sin des vorgenātten Hentzin Boners und siner froͧwn un̄ irre erbē un̄ sont
dar
nach niht mer jar zinses gebundē
sin ze gebend denne den herren von Sant Johans ze Sultz ahte schilling pfennīg geltes und einen cappen unde den vorgenātten closter froͧwn vier pfunt pfennīg.
wenne sich oͧch die hant wandelt des tragenden halp so sol man gewonlichen erschatz geben nach der stette ze Sultz gewonheit alles ane geverde. ✳ har ùber ze einer
ewigē sicherheit aller dirre vorgescribenē ding wand es von uns in offenem geriht beschehen und dar umb bi dem eid erteilet ist hant wir durch beder teil bette unser stette
ingesigel an disen brief gehenket der wart gegeben von gottes gebùrtte drùtzehen hundert sehtzig und vier jar an sant Joh̄s abend ze sùngihten. ✳